Ses vas kort ná rooftogAckermans in Bela Bela Foto: Google Earth Ses verdagtes wat glo ŉ Ackermans in Bela Bela (Warmbad) beroof het, is kort ná die voorval reeds in hegtenis geneem. “Ses mans, gewapen met drie pistole, het omstreeks 09:30 die winkel betree en kontant en klere gesteel,” het kol. Ronel Otto, woordvoerder van die polisie, in ŉ verklaring gesê. “Geen skote is gevuur nie. Niemand is beseer nie.” Die mans het in ŉ wit minibustaxi gevlug. “Die polisie is ontbied en lede van die hoofwegpatrollie het die verdagte motor op die N1 naby Pienaarsrivier opgemerk en dit voorgekeer,” het Otto bygevoeg. “Die verdagtes is in hegtenis geneem. Die polisie het die gesteelde ware gevind en beslag gelê op die vuurwapens.” Lt.genl. Fannie Masemola, provinsiale polisiekommissaris, het die vinnige reaksie van die polisiebeamptes geloof.